עם ישראל גילה את הקרוזים, והקרוזים גילו אותנו בחזרה, כאשר חלקם (הגדול) השכיל לעשות את ההתאמות הנדרשות בכדי לאפשר לישראלים שומרי המסורת ויהודים מכל העולם, כוח קנייה גדול למדי, לנוע בחופשיות בשבעת הימים, תוך שהם נהנים ממנות כשרות במסעדת הספינה, בלי חשש ובלי הצורך לסחוב איתם מזוודות מלאות באוכל מהבית.
כל הקרוזים הכשרים הם קרוזים רגילים לגמרי, עם קהל בינלאומי.
על הנוסע העצמאי לוודא מראש כי לחברה יש אפשרות לספק מנות כשרות. רוב חברות הקרוזים ( למעט חברת קוסטה*) מספקות אוכל גאלט כשר אשר אורזים אותם מראש וכך מגישים. ממה שנמסר מאנשים שנסעו כי רמת התיבול לא תתאים לכל אחד. על-מנת שיוכלו להכין לכם, יש צורך ליידע החברה שבועיים מראש.
לאלו שלא שומרים “קלה כחמורה” יש מגוון של דגים, ירקות, דגנים ועוד.
חובה לוודא לפני ההזמנה, ולסגור מולם את כל הפרטים על כמות הארוחות.
ישנן חברות (ישראליות ובינלאומיות) שמציעות דילים לקבוצות שומרי מסורת ודתיים כך שמישהו יטפל לכם בכל העניין, ותוכלו פשוט להגיע וליהנות. המחיר, כמובן, מעט גבוה יותר (לרוב).
וודאו כי התכנים על הספינה מתאימים לכם ולמשפחה שלכם, וכי יש חדרים המתאימים לכם. ספינות שונות מציעות חדרים בגדלים שונים, וחלק קטן מציע חדרים גדולים מספיק למשפחות גדולות.
* חברת קוסטה, תכשיר מטבח לגודל מינימלי של קבוצה המונה 100 איש ואז האוכל יבושל במקום.
א. תוכלו ליהנות מאוכל כשר גלאט לכל אורך הקרוז. חשוב להדגיש שהארוחות הכשרות הן ארוחות ארוזות מראש.
ב. תוכלו ליהנות ממחירים נגישים ונוחים גם לקהל ישראלי.
בכל הספינות יש פתרונות שונים ומגוונים למשפחות עם ילדים, כולל עם הרבה ילדים, ומגוון מסלולי השיט מאפשר לכם לבחור בחופשה המושלמת בשבילכם, בלי להתפשר על מיקום.
אז נגמרו התירוצים, והתחילה ההתרגשות של תכנון הקרוז הבא שלכם. הצטרפו למאות אלפי תיירי-ים בינלאומיים שכבר גילו את העונג שבספינות אלו, של הרביצה השקטה על הסיפון, של היבלעות לנוף ים אינסופי, של מפגש עם איים, נופים ומקומות קסומים שהדרך הטובה ביותר להגיע אליהם היא בקרוז (כשר!).
הכירו את MS ZUIDERDAM, 300 מטרים של הנאה צרופה וכשרה לחלוטין שיוצאת לרוב מנמל קופנהגן, דנמרק, ואף חוזרת לאותו הנמל, כאשר הדרך הלוך ושוב עמוסה לעייפה בנקודות היפות ביותר בימים הצפוניים.
הספינה הקטנה יחסית יכולה לארח קצת פחות מאלפיים אורחים, שנהנים מחללים עמוסי אומנות ונוי, עיצוב חדרים אלגנטי ומוקפד, והספינה כולה משדרת יוקרה של פעם, תחושה שקשה לפספס, בייחוד אחרי שפוגשים את סוסון-הים עשוי הקריסטל המעטר את חלל האטריום שבלב הספינה.
חובבי אומנות, ותרבות האומנות התפשטה עימם לים הגדול, דרך ספינה זו שמציגה עבודות אומנות מאמנים כמו אנדי וורהול (Andy Warhol), צ’ארלס בן ווינר (Charles Ben Weiner) ואחרים. הספינה לא נראית כמו מוזיאון, אבל אין ספק שלאומנות ולאסתטיקה יש משקל בבחירות העיצוב והאלמנטים הפזורים בעין נבונה ברחבי הסיפונים השונים.
הספינה מציעה תכנים שונים לנופשים בה, כולל את הפעלות וידע הנשענים על סדרת המופת של רשת בי.בי.סי — BBC Earth, שאם לא הכרתם עד כה, עכשיו זה בהחלט הזמן להכיר, ולהתפעל, ועדיף על מסך ענק ברזולוציה הגבוהה ביותר בנמצא, כי מדובר בסדרה באמת מהפנטת – היופי של הטבע במלוא ההדר.
BBC PLANET EARTH – הקרוז מהמם, אבל העולם שאנו חיים בו מדהים!
על הספינה תיהנו מהפעלות שונות, קונצרטים וסדנאות – כולל סדנת עיבוד תמונות דיגיטלי, כדי שתוכלו גם אתם להיות מאלו ששולחים יומן תמונות יוצא דופן לחברים ולמשפחה בבית.
כמובן שבספינת קרוזים מסוג זה לא וויתרו על ספא מפנק עם כל העיסויים והטיפולים בהתאמה לצרכים ולרצונות שלכם – מעיסוי מפנק של נופש ועד לטיפולי יופי וקוסמטיקה, מרכז כושר וספורט מצויד היטב במכשירים, משקולות ושיעורים כמו יוגה ופילאטיס, מגרשי כדורסל וכדורעף, וכמובן – מגוון בריכות שחייה כולל בריכת מים חמים ובריכה לילדים.
הופעות של אמנים שונים באולם חדיש באקוסטיקה מצוינת, מועדון בלוז שוקק חיים ואופי (B.B. King’s Blues Club), ועוד כמה אטרקציות של מוסיקה חיה ומוקלטת כדי לייצר את מה שחברת הספנות ההולנדית מכנה: “חווית צעדת המוסיקה” (“”Music Walk experience).
על ה- MS ZUIDERDAM תמצאו מגוון לא גדול במיוחד של הפעלות ופעילויות לילדים (מגיל 3 ועד לגיל 17), שכן מדובר בספינה שמדברת יותר לקהל הבוגר, כשעיקר הנוסעים הם זוגות ומעט משפחות.
מעבר להיותה ספינה יפה ומזמינה, הקרוזים של החברה הולנד אמריקה הגדולה נחשבים זמינים כלכלית, הרבה פחות יקרים מקרוזים אחרים ברמה דומה, ועם ההתאמה למטבח הכשר, הם בהחלט אטרקטיביים מאוד.
שישה סוגי החדרים מאפשרים גמישות רבה ברמת המחירים והיוקרה שתרצו להשקיע בקרוז זה, וההמלצה הגורפת, גם כאן וגם באופן כללי – לא להשקיע יותר מדי בחדר, אבל גם לא ללכת על הזול ביותר. משהו באמצע זה בד”כ נוח מספיק בכדי לאפשר חוויה נעימה. החדרים הזולים מאוד עלולים להיות קטנים ולא נוחים מספיק לטעם של התייר הישראלי חובב הנוחות, ולמרות שלא מבלים הרבה בחדר, בייחוד על ספינות ענק, הרי שכדי לוודא שחווית הלינה והשהות בחדר תהיה נוחה ונעימה, וכדי לוודא שאתם לא חוזרים הביתה עם המחשבה (השגויה!) שקרוזים זה כיף אבל חדרי הספינה לא – קחו משהו שבאמת מתאים לכם.
חדרי Verandah הפשוטים, לדוגמא, מגיעים במספר קטגוריות, עם שתי מיטות שיכולות להתחבר למיטת QUEEN SIZE אחת, אזור ישיבה מרווח, מקלחת עם אמבטיה, מרפסת פרטית וחלון בגודל קיר מלא שמאפשר נוף אינסופי ומהפנט שעלול לגרום לכם להישאר בחדר. הם מתחילים מעשרים מטרים רבועים ומגיעים עד ל-33 מ”ר, וכוללים מסך טלוויזיה שטוח ונגן DVD, ומגוון שירותים הכלולים במחיר.
28 חדרים בספינה מיועדים לבעלי נכויות ומותאמים לכיסא גלגלים, ומספר עצום (85%!) מהחדרים מציעים מרפסות עם נוף. המחירים של הקרוז הכשר כוללים לרוב כמעט הכול: חדרים, ארוחות, שירותים ובידור, ולא כוללים טלפונים, טיולי חוף מודרכים, טיפולי ספא, שירותי כביסה ומשקאות חריפים, אך חשוב לבדוק מראש במרכז ההזמנות מה בדיוק כלול במחיר שאתם נדרשים לשלם, כדי להימנע מהפתעות.
נתחיל בקופנהגן עצמה, יעד תיירותי נחשב ונחשק, שכדאי להקדיש לו יום או יומיים לפני או אחרי הקרוז עצמו. לא נפרט את כל מה שיש לדעת על טיול לקופנהגן, שכן זה לא הזמן והמקום לתוכן זה, אבל כן נזכיר פסל בת הים הקטנה המפורסם, את גני טיבולי, nyhavn, המוזיאון הלאומי של דנמרק, חלק מהאטרקציות בעיר היפה, ויש עוד הרבה אחרות שכדאי להכיר.
ביקור של יום בקיל (Kiel) המודרנית, עיר נמל גרמנית שהושמדה כמעט לחלוטין במלחמת העולם השנייה, וכיום מציעה עיצוב חדיש ואטרקטיבי, עם אחד מרחובות הקניות הנחשבים, והארוכים ביותר בכל גרמניה. “שבוע קיל” הוא אירוע השייט הגדול ביותר בעולם, והוא מתרחש בסוף יוני בפסטיבל עצום של חגיגת שיט, עם אלפי כלי שיט מכל העולם.
טאלין (Tallinn) שבאסטוניה היא עוד יעד מובחר ומעניין, עיר נמל ועיר הבירה של המדינה הקטנה מארחת כמעט 4.5 מיליון תיירים אז ככל הנראה שמשהו שם עובד מעולה. העיר העתיקה של טאלין היפה היא אתר מורשת עולמית של אונסקו, ולמרות שהיא ככל הנראה האטרקציה המיוחדת ביותר בעיר, היא בהחלט לא היחידה, ונשאיר לכם לגלות את השאר.
סנקט פטרבורג (St. Petersburg) של רוסיה על שפת הים הבלטי, העיר השנייה בגודלה במדינה העצומה, העיר השנייה בגודלה באירופה, ויעד שאפשר לדבר (ולכתוב..) עליו במשך שעות, ולבקר בו במשך ימים ארוכים. פארקים, אגמים, נהרות – מים לא חסר ב”פטר” (קיצור שם העיר השגור בפי תושביה), ומרכז העיר הוכרז גם הוא כאתר מורשת עולמית של אונסקו.
הבירה הפינית הלסינקי (Helsinki) היא עוד עיר נמל שתבקרו בקרוז זה, ובשביל התייר הישראלי הממוצע העיר כולה היא אתר תיירות אחד גדול, שכן המפגש עם התרבות, העיצוב, הסטייל והתנועה המקומית מעניין עד מאוד. כמובן שברחבי העיר תמצאו מונומנטים אטרקטיביים ומעניינים, מארכיטקטורה דרך פסלים ואמנות ועד לשוק שבכיכר העיר, וכדאי לבלות בה מחוץ לספינה.
השיט ממשיך לסטוקהולם השבדית, עובר דרך ברלין, וחוזר לקופנהגן, כאשר על שני היעדים האחרונים פסחנו, אך אתם, כמובן, תמשיכו להעמיק ולגלות גם אותם, יעדים אטרקטיביים לא פחות מהקודמים, ויעידו על כך מיליוני תיירים המגיעים לגלות אותם שנה אחרי שנה, בקצב ובכמות ההולכים ומתעצמים.
אוכל כשר, עשיר ומגוון, בכל אוניות החברה. לקבוצות של מעל 60 אנשים שיזמינו אוכל כשר יוקם מטבח יעודי. שניהם יהיו ברמת גורמה ותחת פיקוח. ללא תוספת כספית ובהודעה של 30 יום מראש. בארוחות השבת, המוגשות בכל האוניות, יוגשו חלות שבת מיוחדות. כמו כן יוגשו, יין כשר, אדום ולבן, יהיה זמין לרכישה בכוס או בבקבוק בכל אוניות הצי. כלי האוכל, הסכו”ם ואפילו המפית יגיעו ארוזים לגמרי והמנות עצמן יגיעו מהספק במספר תצורות וגדלים, עטופות ומכוסות באופן מלא. המזון מוכן לפי הצורך, על פי המלצות הספק ובשילוב נהלי תברואה קפדניים ומוגש בקופסא סגורה שתיפתח רק בשולחן על ידי האורח. התפריטים העשירים והמשתנים מיום ליום, מאפשרים למפליגים להחליט במקום ולגוון בין אפשרויות הבחירה. הארוחות הכשרות, מיוצרות תחת פיקוח האיחוד האורתודוקסי (Orthodox Union) ומסופקות על ידי חברת קייטרינג בורנשטיין (Borenstein) הבינלאומית. בכל ארוחה מוגשת מנה ראשונה, מנה עיקרית, שתי תוספות ומנות אחרונות. כל נוסע יוכל לבחור בעת ההזמנה את המנה שירצה לאכול בכל יום במהלך ההפלגה, מתוך מבחר רחב של אפשרויות, כולל בשר משובח, עוף, דגים, ועוד – כולם מוכנים ומוכשרים על ידי חברת הקייטרינג. כל מנה בתפריט החדש מוגשת לאורחים כשהיא ארוזה ואטומה בכלים אישיים וניתנת גם אפשרות למנות גלאט. הארוחות הכשרות זמינות בכל חדרי האוכל של האוניות. כלי האוכל, הסכו”ם ואפילו המפית יגיעו ארוזים לגמרי והמנות עצמן יגיעו מהספק במספר תצורות וגדלים, עטופות ומכוסות באופן מלא. במהלך החגים, למשל בפסח, החברה תאפשר לקיים ארוחת חג מיוחדות לקבוצות הנרשמות מראש וכן יסופקו גם מצות על פי דרישה. מעבר לארוחה, תקושט האונייה לכבוד כל חג כמו למשל בחנוכה. בנוסף, באונייה חדר פרטי שזמין למי שרוצה להתפלל ולהדליק נרות שבת.
למה ללכת רחוק כשאפשר להפליג קרוב, ועם הקרוז הכשר של קו הספנות (Norwegian Cruise Lines) גם אנחנו יכולים ליהנות מהתגליות של הים התיכון, עם ארוחות כשרות על ספינה נחשבת במיוחד – ה-EPIC של הנורבגים.
סיור קטן בספינה גדולה, מהמגלשות ועד לארוחות, מעורר תיאבון!
אפשר לסמוך על עם של יורדי-ים שידאג להציע ספינות נוחות ומעולות, והספינה “אפיק” של החברה זוכה לביקורות ותשבחות רבות במיוחד. הספינה מותאמת למשפחות, זוגות, צעירים וקבוצות, בעצם לכולם, והדגש העיקרי שלה הוא כיף! ומי לא אוהב כיף?!
המילה EPIC – עצום, כביר, סיפור אפי המכיל עלילה של גבורה, כזה הוא סיפורה של ספינה זו, שמציעה הפעלות אינספור, אטרקציות שקשה לתאר במילים, והכול באווירה חגיגית ושמחה עם צוות נאמן שגורם לכם להרגיש בבית. הספינה עצומה, ויכולה לארח למעלה מארבעת-אלפים נוסעים, לצד 1700 אנשי צוות, ומעבר לגודל, שגורם לעיתים ללכת לאיבוד במבוך המסדרונות האינסופי של בטן הספינה, יכול להיות מעט צפוף על הסיפונים המבוקשים, כי בסופו של דבר להרבה מהאורחים יש בדיוק את הטעם שלכם בהפעלות ואירועים.
פארק מים עצום – מגלשות לכל גיל (כולל מגלשת 60 מטרים עצומה), וחמש בריכות ג’קוזי.
זו רק טעימה קטנה מאוד מהרשימה הארוכה של האטרקציות וההפעלות, וכפי שהבנתם – יש הפעלות לילדים, למשפחות, ולמבוגרים, בכל גיל, בכל שעה, ובכל רגע. ככה זה כשאתם על ספינה אפית.
הספינה זכתה לביקורות מעולות בכל הנוגע למשפחות וילדים, חשוב לקהל הישראלי, בייחוד המסורתי, שמגיע לרוב עם כל המשפחה לחופשה השנתית. בגדול, רוב הסיכויים שהילדים שלכם ייהנו על האפיק לפחות כמוכם, אם לא יותר, שכן יש כל-כך הרבה הפעלות ואקשן שהם פשוט לא ירצו לחזור לחדר, ובטח שלא הביתה, אז היזהרו – יכול להיות שהילדים שלכם יחליטו להפוך לספנים ויורדי-ים לאחר המסע המרגש.
“אקדמיית הספלאש” (Splash Academy) הפך ממש למוסד ידוע בעולם הספנות, עם הפעלות ילדים בכל שעות היום, עם ליווי, פיקוח והפעלה צמודים עם מדריכים. הפעילויות נעות בין יצירה ולימוד משותף ועד לאומנויות הבמה ומיומנויות הקרקס, בהתאמה לגיל. ההפעלות לילדים על הקרוז של האפיק מתחלקות לפי גיל, שישה חודשים עד 3, 3 עד 5, 6 עד 9, ו-10 עד 12, ואם הפקדתם את התינוקות שלכם, תוכלו ליהנות אפילו משירות החלפת חיתול (בתוספת מחיר).
הם באמת חשבו על הכול, ואם תרצו קצת זמן לטייל לבדכם בעת העגינה בנמלי היעד המגוונים של הקרוז, הספינה מציעה שירות בייביסיטר והפעלות לילדים גם במהלך פרקי זמן אלו, ללא תוספת מחיר (אך עם תשלום נוסף וסימבולי לכיסוי הארוחות וההשגחה). שירות בייביסיטר זמין גם לשעות הקטנות יותר, אם תרצו ערב רומנטי לבדכם, עד השעה 01:30 אחרי חצות.
היציאה לדרך מברצלונה, ככל הנראה היעד התיירותי הנחשק ביותר באירופה, עיר שכדאי מאוד להקדיש לה כמה ימים לפני או אחרי השייט עצמו, ומקום שראוי, ואף זכה, למאמר משלו.
ברצלונה – לפני או אחרי שיוצאים לדרך – חובה לטייל בברצלונה!
לאחר יום שלם בלב ים, שיאפשר לכם לצלול לאווירה של הקרוז ולהתמסר לספינה עצמה, לשירותים השונים, להפעלות, למסעדות ולבריכות השחייה, הספינה תעגון בנאפולי (Naples) שבאיטליה, עם טירות מפורסמות, מוזיאונים מרתקים, אווירה מעולה במקום שזכה, ועדיין זוכה, לתשבחות קהל התיירים שבוחרים לשוב שנה אחרי שנה.
רומא האיטלקייה לא זקוקה להקדמות, והארכיטקטורה, ההיסטוריה והאווירה של העיר מדברים בעדה. מי שלא ביקר ברומא בוודאי ייהנה, ומי שכבר ביקר, הרי יודע ונזכר בגעגוע, והנה ההזדמנות לגלות אותה מחדש.
גם באיטליה, פירנצה היפה תארח אתכם באהבה לצד למעלה מחמישה מיליון תיירים המגיעים אליה מדי שנה, ומכל הסיבות הנכונות. הנורווגים ידעו לא רק לבנות ולתפעל ספינה מעולה, אלא גם לבחור ביעדים היבשתיים הנכונים, שכן המרכז ההיסטורי של פירנצה הוכרז כאתר מורשת עולמית של אונסק”ו כבר בשנת 1982.
משם הספינה תמשיך בהפלגה הנינוחה לעבר צרפת, ותעצור לביקור בקאן (Cannes), העיר שרובנו מכירים מפסטיבל הקולנוע הבינלאומי המפורסם. עיר הקיט המזמינה נוחה, נעימה ומהנה, וגם כשאין פסטיבל, תמיד תמצאו אירוע זה או אחר או התרחשות שמחה לאורך קו החוף.
פלמה דה מיורקה, כמה אקזוטיקה בשם אחד, והיופי של המקום לא ישאיר ספק, השם הכביר בהחלט מתאים לה. כמחצית האוכלוסייה של פלמה עוסקת בעסקי התיירות, אז תוכלו לתאר לעצמכם שפעילויות לא חסר, וגם מקומות שכדאי לראות, אז הכינו את עצמכם לעוד יעד מרגש.
עם תכנון מראש נכון ומסודר של שעות העגינה שלכם, תוכלו לגלות יעדים מהממים ולראות את הנקודות השוות ביותר במסע, תוך שאתם נהנים מהנוחות הבלתי נגמרת וההפעלות המרגשות של ספינת השיט שלכם, וכמובן, עם אוכל כשר בכמות ובאיכות המספקת את הקהל הישראלי חובב המזון.
לסיכום – הקרוז הכשר של אפיק מומלץ במיוחד, לא זול במיוחד, אבל נגיש, ובהחלט שווה את הנסיעה.
החברה מוציאה עוד לא מעט קרוזים, כולל יעדים כמו אלאסקה, יוון וונציה, ואחרים, בהתאם לעונה ולביקוש, וניתן למצוא את הקרוזים שלהם מפורסמים חודשים על חודשים מראש, כך שאפשר להזמין זמן רב לפני וליהנות ממחירים עוד יותר טובים.
יש כמה חברות קרוזים ענקיות בעולם, ו-MSC עומדת בגאון בחלק העליון של הרשימה, עם צי של 15 ספינות, צוות של למעלה מ-15,000 עובדים בכל העולם, משרדים רשמיים בלמעלה מ-40 מדינות, ובקיצור – חברה רצינית ששמה הולך לפניה.
תארו לעצמכם שכדי להגיע לכזה סדר גודל, MSC דואגים לשים תשומת לב לפרטים הקטנים, ואחד מהם הוא קרוזים המתאימים גם לקהל אוכל הכשר, עם מנות כשרות לכל ארוחה וארוחה. כמובן שגם עם MSC צריך לתאם מראש, לבקש ולהזמין, ולוודא שקיבלתם אישור.
הקרוזים של החברה יוצאים מלא מעט נמלים, ומגיעים ללא מעט יעדים, ותוכלו לבחור ממגוון רחב במיוחד. יותר מזה, חברות שונות מציעות קרוזים מאורגנים, הצטרפות של קבוצות שומרי מסורת כקבוצה נפרדת על קרוז קיים, עם תנאים ייחודיים הכוללים ארוחות כשרות משותפות עם שף מטעם הקבוצה.
הקו הראשון של הספינות שלהם יכול למשוך את החופשה לעבר הצד היקר יותר, בעוד שהספינות הקטנות יותר מאפשרות מחירים נגישים מאוד. בעת כתיבת שורות אלו עומדת החברה לקראת השקת הספינה מרביליה (Meraviglia) – פלא עצום ממדים שנושא ללב-ים ובחזרה כמות של עד 5,700 נוסעים, שמיועדת להפליג קיץ אחד עם אלפי הנופשים ליעדים בכל חופי הים התיכון ובשמירה על תנאים גבוהים במיוחד. בהמשך תעבור הספינה העצומה לארה”ב, לצאת מחופי מיאמי, פלורידה, לעבר נתיבים חדשים.
גלו את הספינה Meraviglia – לפני שהיא עולה לים. אולי הקרוז הבא שלכם?
כל הציוד, החדרים, הסיפונים, הריהוט, הכול איכותי, חדיש, טכנולוגי, מתקדם ונועד להעמיד את הספינה בחוד החנית של עולם השייט העולמי, לפחות עד שתושק אחת הספינות הבאות שלהם, 200 טון משקלה, שמתוכננת לצאת לים ב-2022.
מרביליה, או “פלא” באיטלקית, מציעה מינוף של טכנולוגיות מתקדמות לניהול הקרוז שלכם, כך שתוכלו להזמין טיפולים בספא, להזמין מנות במסעדה ואפילו לאתר את הילדים שלכם על הסיפון בכמה לחיצות.
הספינה תציע חדרים ליחידים, קונספט חדש בחברה זו, ודבר שמאפשר למשפחות עם רווקים להגיע בנוכחות מלאה ולאפשר נוחות מרבית לכל בני המשפחה. מנגד, טכנולוגיה מתקדמת תאפשר לחבר בין חדרים, עד 3 במספר, כך שמשפחות גדולות או קבוצות יוכלו לחבר את החדרים ולחלוק מרחב גדול במיוחד שמכיל עד עשרה אנשים.
מופע הדגל של הקרוז יהיה, ככל הנראה, Cirque De Soleil, מופע אקסקלוסיבי ומרהיב עם מיליוני מעריצים ברחבי העולם, מה שמראה לאן החברה מכוונת ברמת הבידור שהיא מציעה לאורחים.
טקסט סרטון: Cirque De Soleil – מופעים מקוריים, מהפנטים וייחודיים – אל תפספסו!
חברת קרניבל קרוז (Carnival Cruise Line) היא עוד חברת ספנות ענקית, ולא סתם ענקית – הגדולה בעולם מבחינת פעילות (בשקלול כמות הנוסעים, ההכנסות וכמות הספינות), עם 25 ספינות ועוד כמה בדרך. ההצלחה שלהם מבוססת לא מעט על הנגישות שלהם לקהל הרחב, הקונספט שקרוז לא חייב להיות יקר. עוד קונספט שהחברה דבקה בו בלוגו, ברעיון ובביצוע – “אנחנו כאן כדי ליהנות“, והביטוי של רעיון זה מגיע בצורת אינספור הפעלות המתאימות לכל גיל ובכל שעה של היום (והלילה).
קרניבל קרוז ישמחו לספק מנת כשרות לכל מי שיזמין אותן מספיק זמן מראש, ומבקשים שיפנו אליהם מספר שבועות לפני השייט, ועדיף עוד קודם, בכדי שיוכלו לארגן את כמות המנות הדרושה ובמגוון הנדרש בכדי לאפשר לכם ליהנות כמו יתר הנוסעים מארוחות מגוונות וטעימות.
אם אתם בוחרים לצאת לשיט דרך חברת קרוזים מקצועית שמתמחה באירוח שומרי-כשרות, הרי שלא תהיה בעיה, והכול יטופל מראש (ובכל זאת כדאי לוודא), אך במידה ואתם מחפשים ומצאתם דיל זול יותר ואוהבים לצאת לדרך כטיילים עצמאיים, הרי שבמספר חברות, דוגמת הנ”ל, תוכלו עדיין ליהנות מקרוז כשר בלי חברה מתווכת – פשוט עשו את ההתקשרות עם החברה באופן ישיר, וקבלו את האישורים על מספר הארוחות שיוגשו לכם לאורך המסע.
יש לא מעט פתרונות קרוזים לקהל יהודי אוכל כשר. חלק בקבוצות מאורגנות, אחרים מעדיפים למצוא דילים ולהזמין בעצמם, אך אין ספק שעולם הספנות ושייט התענוגות מציעה פתרונות גם לנו, הישראלים שומרי המסורת. קחו את הזמן, בדקו, השוו, הכירו את הספינות, ותבחרו היטב, כדי ליהנות מחופשה שבאמת יכולה להיות אחת הטובות שעשיתם עד כה.